คิมเบอร์ลี่ แอน โวลเทมัส

คิมเบอร์ลี่ แอน โวลเทมัส (เกิด 22 มกราคม พ.ศ. 2535) ชื่อเล่น คิม เป็นนักแสดงและนางแบบลูกครึ่งไทย-เยอรมัน มีชื่อเสียงจากผลงานการแสดงทางสถานีวิทยุโทรทัศน์ไทยทีวีสีช่อง 3
ประวัติ.
คิมเบอร์ลี่ แอน โวลเทมัส เกิดเมื่อวันที่ 22 มกราคม พ.ศ. 2535 เป็นบุตรสาวของ ดร.ฮันส์ โยอาคิม ฟลีดาริช โวลเทมัส โดยบิดาเป็นลูกครึ่งเยอรมัน-สเปน และเกิดที่ประเทศเยอรมนี ก่อนเดินทางไปศึกษาต่อปริญญาตรีที่สหรัฐ จบปริญญาเอกด้านกฎหมายจากมหาวิทยาลัยฮาร์วาร์ด ทำงานเป็นทนายความ ส่วนมารดาชื่อ ลินดา โวลเทมัส โดยบิดาและมารดาของเธอพบรักและแต่งงานกันที่สหรัฐ คิมเบอร์ลี่เป็นบุตรคนที่สี่ของครอบครัว โดยมีพี่ชาย 2 คน ชื่อทอมและแดน พี่สาว 1 คน ชื่อเจน พี่ชายทั้งสองเกิดที่สหรัฐ ส่วนคิมเบอร์ลี่และพี่สาวเกิดที่ประเทศเยอรมนี ในวัยเด็กเธอจึงเติบโตอยู่ที่ประเทศเยอรมนีจนอายุ 7 ขวบ จึงได้ย้ายมาอยู่ที่ประเทศไทยพร้อมกับครอบครัวในปี พ.ศ. 2542
การศึกษา.
คิมเบอร์ลี่เข้าเรียนชั้นอนุบาล 1 ถึงประถมศึกษาปีที่ 2 ที่ประเทศเยอรมนี และเมื่อย้ายมาอยู่ที่ประเทศไทย เธอจบการศึกษาชั้นมัธยมศึกษาแบบโฮมสคูล และเข้าศึกษาต่อในระดับปริญญาตรีที่มหาวิทยาลัยสยาม ในสาขาศิลปะการแสดง วิทยาลัยดนตรีและศิลปะการแสดง SCA แล้วได้สำเร็จการศึกษาในปี พ.ศ. 2561
วงการบันเทิง.
คิมเบอร์ลีเริ่มเข้าสู่วงการบันเทิงด้วยการเดินแบบเมื่ออายุ 8 ขวบ เธอมีผลงานโฆษณาเครื่องดื่มบำรุงสุขภาพยี่ห้อหนึ่ง ร่วมกับคีรติ มหาพฤกษ์พงศ์และชาลิดา วิจิตรวงศ์ทอง นอกจากนี้ยังเคยเล่นมิวสิกวิดีโอเพลงนกหาฟ้าของบ่าววีอีกด้วย
หลังจากนั้นได้มีผลงานภาพยนตร์โฆษณาและมิวสิกวีดิโอ
ปัจจุบันเธอเป็นนักแสดงสังกัดสถานีโทรทัศน์ไทยทีวีสีช่อง 3 มีผลงานละครเรื่องแรกคือ "ธาราหิมาลัย" หนึ่งในละครชุด "4 หัวใจแห่งขุนเขา" รับบทเป็น ทิพย์ธาราหรือหมอน้ำ สำหรับการแสดงในละครเรื่องนี้ คิมเบอร์ลีได้รับการเสนอชื่อเข้าชิงสยามดารา สตาร์ส อวอร์ดส์ 2011 และท็อปอวอร์ด 2010 ในสาขาดาวรุ่งหญิงยอดเยี่ยม ในปี พ.ศ. 2555 เธอแจ้งเกิดอย่างเต็มตัวในละครเรื่อง "ปัญญาชนก้นครัว" ในบทบาท ชะเอม ทำให้คิมเบอร์ลีเป็นที่รู้จักอย่างกว้างขวางมากขึ้น และยังเป็นคู่ขวัญร่วมกับปริญ สุภารัตน์ ซึ่งต่อมาก็ได้คบหาดูใจกันจนถึงปัจจุบัน ปีถัดมาคิมเบอร์ลีมีละคร 2 เรื่อง คือ "แรงปรารถนา" เป็นบทประพันธ์จากนวนิยายของอาริตา พิมพ์ครั้งแรกในปี พ.ศ. 2529 กำกับโดยยุทธนา ลอพันธ์ไพบูลย์ และกลับมาเจอกับปริญอีกครั้งในละคร "ต้นรักริมรั้ว" จากนั้นจึงมีผลงานละครต่อเนื่อง ในปี พ.ศ. 2558 เธอยังได้ร่วมแสดงในละครซีรีส์ชุด "เลือดมังกร" ตอน "เสือ (เลือดมังกร)" ร่วมกับอนันดา เอเวอร์ริ่งแฮม
ชีวิตส่วนตัว.
คิมเบอร์ลี่เริ่มคบหากับปริญ สุภารัตน์ เมื่อเดือนกันยายน พ.ศ. 2556 ก่อนที่ทั้งคู่จะหมั้นกันเมื่อวันที่ 17 เมษายน พ.ศ. 2565 ที่โรงแรมเบือร์เกินชต็อค ในลูเซิร์น ประเทศสวิตเซอร์แลนด์ โดยได้จัดพิธีหมั้นแบบเรียบง่ายตามแบบล้านนามีเฉพาะเพื่อนสนิทและคนในครอบครัวพร้อมกับทำบุญขึ้นบ้านใหม่ที่เป็นเรือนหอไปพร้อมกันเมื่อวันที่ 26 สิงหาคม 2566 และได้จัดพิธีมงคลสมรสขึ้นที่ทะเลสาบโคโม ประเทศอิตาลี เมื่อวันที่ 14 กันยายน 2566 โดยฝั่งเจ้าสาวมีเพื่อนสนิทในวงการอย่าง โบว์-เบญจวรรณ อาร์ตเนอร์ รวมถึง 2 เพื่อนสนิทร่วมแก๊ง 4 หัวใจแห่งขุนเขา อย่าง มาร์กี้ ราศรี และ ญาญ่า อุรัสยา พร้อมเพื่อนนอกวงการมาเป็นเพื่อนเจ้าสาว และฝั่งเจ้าบ่าวมี แบรี่ ณเดชน์ พร้อมเพื่อนนอกวงการมาเป็นเพื่อนเจ้าบ่าว สำหรับพิธีมงคลสมรสในเมืองไทยจะจัดขึ้นในเดือนพฤศจิกายน
สื่อบันเทิง.
จากผลการสำรวจของเอแบคโพล เรื่อง "ที่สุดแห่งปี 2553 ด้านบันเทิง" โดยศึกษาตัวอย่างประชาชนที่มีอายุ 12 ปีขึ้นไปใน 19 จังหวัดของประเทศ จำนวนทั้งสิ้น 2,499 ตัวอย่าง ผลงานละครเรื่องแรก คือ "ธาราหิมาลัย" ซึ่งเธอรับบทนำได้อันดับที่ 1 ละครไทยที่เป็นที่ชื่นชอบมากที่สุดในปี 2553 ร้อยละ 16.0 ในปี พ.ศ. 2554 คิมเบอร์ลี่ ได้อันดับที่ 3 นักแสดงหญิงที่น่ารักที่สุดแห่งปี จากผลสำรวจเอแบคโพล
ในปี พ.ศ. 2557 คิมเบอร์ลีได้อันดับที่ 5 ดาราสวยหยาดเยิ้ม ร้อยละ 5.7 จากโพลดาราไทยรัฐ ซึ่งเป็นโพลที่สำรวจความคิดเห็นจากคนบันเทิงด้วยกันเอง ในปี พ.ศ. 2558 คิมเบอร์ลีได้อันดับ 3 นักแสดงหญิงที่ต้องการไปเล่นน้ำสงกรานต์ด้วยมากที่สุด ร้อยละ 8.9 จากหอการค้าไทย อันดับ 7 ดาราหญิงแห่งปี ร้อยละ 4.27 จากไนน์เอ็นเตอร์เทนร่วมกับนิด้าโพล ในปี พ.ศ. 2559 คิมเบอร์ลีได้อันดับ 6 ดาราลูกครึ่งขวัญใจคนไทย ร้อยละ 4.21 จากไนน์เอ็นเตอร์เทน ร่วมกับ นิด้าโพล ในปี พ.ศ. 2560 คิมเบอร์ลีได้อันดับ 4 บุคคลที่มีชื่อเสียงที่ประชาชนต้องการรดน้ำหรือเล่นน้ำหรือสาดน้ำสงกรานต์มากที่สุด ร้อยละ 19.20 จากสวนดุสิตโพล